দীর্ঘদিন সৌরভ গঙ্গোপাধ্যায় সম্পর্কে তিনি কিছু বলেননি। স্নেহাশিস গঙ্গোপাধ্যায় আর চুপ করে থাকতে পারলেন না। এক সাক্ষাৎকারে স্নেহাশিস বলেই ফেললেন, বাংলার মহারাজ সম্পর্কে তাঁর উপলব্ধির কথা।
স্নেহাশিস সম্পর্কে সৌরভের দাদা হন। একটা সময়ে স্নেহাশিস নিজেও ক্রিকেটার ছিলেন। বাঁ হাতি ব্যাটসম্যান। বাংলার হয়ে রনজি ট্রফিও খেলেছেন। স্নেহাশিসকে দেখেই সৌরভের ক্রিকেটে আসা। এ হেন সৌরভ সম্পর্কে দাদা স্নেহাশিস বলছেন, ‘প্রতিভার নিরিখে বিচার করলে সচিনের পরেই সৌরভ। টেস্ট ক্রিকেটে অন্তত দু’ হাজার রান কম এসেছে সৌরভের ব্যাট থেকে। পাঁচ-ছ’টা শতরানও কম করেছে। এর পিছনে রয়েছে নেতৃত্বের চাপ। কিন্তু নেতা হিসেবে সৌরভ যা অর্জন করেছে, তা এককথায় অনন্য। এমন একটা সময়ে সৌরভ দলের হাল ধরে, যখন ম্যাচ গড়াপেটার ছায়া বড় হয়ে দেখা দিয়েছিল। সেই অবস্থা থেকে জাতীয় দল গড়ার কাজ করেছে সৌরভ।’
মহারাজের সাফল্যের পিছনের রহস্য কী? ভারতীয় ক্রিকেটে কেন তিনি ছাপ ফেলেছিলেন? স্নেহাশিসের ধারণা, আত্মবিশ্বাসের জোরেই সৌরভ ক্রিকেটবিশ্ব জিতে নিয়েছেন। স্নেহাশিস বলেন, ‘ধোনি আর সৌরভ প্রচণ্ড আত্মবিশ্বাসী। ওরা যদি ত্রিপুরাতেও জন্মগ্রহণও করত, তবুও ওরা ভারতের হয়েই খেলত।’ আর প্রচণ্ড আত্মবিশ্বাসের জন্যই সৌরভ দীর্ঘদিন ভারতীয় ক্রিকেটে রাজত্ব করে গিয়েছেন। তাঁর আমলে ভারতীয় ক্রিকেটও অন্য উচ্চতায় পৌঁছয়। সৌরভের অসমাপ্ত কাজ সম্পূর্ণ করে যান ধোনি।